###### J e g y z ő k ö n y v

**Készült:** a Karcag Városi Önkormányzat Képviselő-testületének **2022. március 21-én** megtartott soron kívüli üléséről(**2022/VI. ülés**)

**Az ülés helye:** Városháza 1. sz. tanácskozóterem (Karcag, Kossuth tér 1. sz.)

**Jelen vannak:** Szepesi Tibor polgármester, Molnár Pál, Dr. Kanász‑Nagy László Nagyné László Erzsébet, Dr. Pintér Zoltán, Karcagi‑Nagy Zoltán, Pánti Ildikó, Lengyel János, Kozma Dániel képviselők

Sári Kovács Szilvia alpolgármester, Rózsa Sándor jegyző, Dr. Czap Enikő aljegyző, Dr. Bukács Annamária irodavezető, Szabóné Bóka Réka irodavezető, Dr. Fazekas Sándor országgyűlési képviselő, kormánybiztos, Donkó Gábor informatikus, Kovács Mária szervezési ügyintéző, Kompanekné Sánta Mária szervezési ügyintéző-jegyzőkönyvvezető

**Távolmaradt:** Gyurcsek János alpolgármester, Andrási András képviselő

**Szepesi Tibor polgármester:** Köszöntötte a képviselő-testület tagjait, a meghívottakat.

A jelenléti ív alapján megállapította, hogy 9 fő megjelent, így az ülés határozatképes, s azt megnyitotta.

Indítványozta, hogy a képviselő-testület a kiküldött meghívóban foglaltaknak megfelelően tárgyalja meg a napirendeket.

Van-e további napirendi javaslat?

További napirendi javaslat nem hangzott el.

**Szepesi Tibor polgármester:** Ismertette a napirendet.

|  |  |
| --- | --- |
| **N a p i r e n d :** | **E l ő a d ó :** |
| 1. Javaslat a települési támogatások rendszeréről szóló 7/2015. (II.27.) önkormányzati rendelet módosítására
 | Rózsa Sándor jegyző |
| 1. Javaslat a Karcag, Széchenyi István sugárút 83. A. épület fsz. 4. alatti önkormányzati bérlakásra kiírt pályázat eredményének megállapítására
 | Szepesi Tibor polgármester |

Szavazásra tette fel a napirendet. Aki azzal egyetért, jelezze.

**A képviselő-testület döntése:** 9 igen szavazat, nemleges szavazat, tartózkodás nem volt

**63/2022. III.21.) „kt.” sz. h a t á r o z a t**

**a Karcag Városi Önkormányzat Képviselő-testülete 2022. március 21-ei ülése napirendjének elfogadásáról**

A Karcag Városi Önkormányzat Képviselő-testülete az ismertetett napirendet

**e l f o g a d j a .**

Erről értesülnek:

1. Karcag Városi Önkormányzat Képviselő-testület tagjai, lakóhelyeiken
2. Karcag Városi Önkormányzat Jegyzője, helyben
3. Karcagi Polgármesteri Hivatal, Aljegyzői Iroda, helyben

**Szepesi Tibor polgármester:** Javasolta, hogy a **2. napirendi pontot** – **a Magyarország helyi önkormányzatairól szóló, 2011. évi CLXXXIX. törvény (továbbiakban: Mötv.) 46. § (2) bekezdés c) pontja értelmében** – zárt ülés keretében tárgyalja meg a képviselő‑testület.

Aki ezzel egyetért, kézfeltartással jelezze.

**A képviselő-testület döntése:** 9 igen szavazat, nemleges szavazat, tartózkodás nem volt.

**64/2022. (III.21.) „kt.” sz. h a t á r o z a t**

**zárt ülés megtartásáról**

A Karcag Városi Önkormányzat Képviselő-testülete **a 2. napirendi pontot** – **a Magyarország helyi önkormányzatairól szóló, 2011. évi CLXXXIX. törvény 46. § (2) bekezdés c) pontja értelmében** – **zárt ülés** keretében tárgyalja meg.

Erről értesülnek:

1. Karcag Városi Önkormányzat Képviselő-testület tagjai, lakóhelyeiken
2. Karcag Városi Önkormányzat Polgármestere, helyben
3. Karcag Városi Önkormányzat Jegyzője, helyben
4. Karcagi Polgármesteri Hivatal, Aljegyzői Iroda, helyben

Rátértek a napirendek tárgyalására.

|  |  |
| --- | --- |
| **1. napirendi pont:** | Javaslat a települési támogatások rendszeréről szóló 7/2015. (II.27.) önkormányzati rendelet módosítására |

**Szepesi Tibor polgármester:** Az írásos anyagot mindenki megkapta. Azért is kellett a soron kívüli ülés, mert ez a rendelet március 31-én hatályát veszti és mindenképpen szükséges a települési támogatások folytatásáról dönteni. Javasolta, hogy egy évre kerüljön meghosszabbításra a rendelet hatálya. Vitára bocsátotta a napirendet.

Kérdés, hozzászólás van-e?

**Nagyné László Erzsébet képviselő, a Szociális és Egészségügyi Bizottság elnöke:** A napirendi pontot a bizottság megtárgyalta és egyhangúan támogatta a rendelet módosítását.

További kérdés, hozzászólás nem hangzott el.

**Szepesi Tibor polgármester:** Javasolta az előterjesztés és a rendelet-tervezet elfogadását. Aki egyetért, kézfeltartással jelezze.

**A képviselő-testület döntése:** 9 igen szavazat. Nemleges szavazat és tartózkodás nem volt.

Karcag Városi Önkormányzat Képviselő-testületének 7/2022. (III.22.)

önkormányzati rendelete

a települési támogatások rendszeréről szóló 7/2015. (II.27.) önkormányzati rendeletének módosításáról

Karcag Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 132. § (4) bekezdés g) pontjában kapott felhatalmazás alapján, a szociális igazgatásról és szociális ellátásokról szóló 1993. évi III. törvény 45. § (1) bekezdésében az Alaptörvény 32. cikk (1) bekezdése a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. §** A települési támogatások rendszeréről szóló Karcag Városi Önkormányzat Képviselő‑testületének 7/2015. (II.27.) önkormányzati rendelete 6. § (1) bekezdése helyébe az alábbi rendelkezés lép:

„(1) A lakhatási támogatást a kérelem benyújtása hónapjának első napjától a lakásbérleti szerződés érvényességéig, de legfeljebb 2023. március 31. napjáig lehet megállapítani. A jogosultság ismételt megállapítása iránti kérelem a korábbi jogosultság időtartama megszűnését követően nyújtható be ismételten, azzal, hogy akinek a támogatásra való jogosultsága 2022. március 31. napján fennáll, annak a jogosultsági feltételek vizsgálata nélkül a lakhatási támogatásra való jogosultsága változatlan feltételekkel 2023. március 31. napjáig meghosszabbodik.”

**2. §** A R. 6. § (3) bekezdése helyébe az alábbi rendelkezés lép:

„(3) Ha a lakhatási támogatásban részesülő személy

1. lakcíme a támogatás folyósításának időtartama alatt megváltozik
2. bérleti jogviszonya megszűnik
3. meghal
4. kéri vagy a 4. § (2) bekezdésében foglalt feltételeknek időközben nem felel meg

a támogatásra való jogosultságot a feltétel bekövetkezte napjával, a támogatás folyósítását pedig a változás illetve a haláleset hónapjának utolsó napjával kell megszüntetni.”

**3. §** A R. 8.§ (1) bekezdése helyébe az alábbi rendelkezés lép:

„(1)A gyógyszertámogatást a kérelem benyújtása hónapjának első napjától havi rendszerességgel legfeljebb egy évre lehet megállapítani. A jogosultság ismételt megállapítása iránti kérelem a korábbi jogosultság időtartama megszűnését követően nyújtható be ismételten, azzal, hogy akinek a támogatásra való jogosultsága 2022. március 31. napján fennáll, annak a jogosultsági feltételek vizsgálata nélkül a gyógyszertámogatásra való jogosultsága változatlan feltételekkel a jogosultság lejáratától számítva újabb 1 évvel meghosszabbodik.”

**4. §** A R. 9. § (2) bekezdése az alábbi d) ponttal egészül ki:

„d)kéri vagya 7. § (1) bekezdésében foglalt feltételeknek időközben nem felel meg”

**5. §** Ez a rendelet 2022. április 1. napján lép hatályba és az azt követő napon hatályát veszti.

K a r c a g, 2022. március 07.

|  |  |
| --- | --- |
|  |  |
| **(: Szepesi Tibor :)** | **(: Rózsa Sándor :)** |
| polgármester | jegyző |

**Á L T A L Á N O S I N D O K O L Á S**

Karcag Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény alapján elfogadta a települési támogatások rendszeréről szóló 7/2015. (II.27.) önkormányzati rendeletét (a továbbiakban: Rendelet), ami 2015. március 1-én lépett hatályba, és amely részletesen szabályozza a települési támogatásként nyújtható szociális ellátásokat, ezen belül a lakhatási támogatást.

Az állam - a települési támogatásokhoz - önkormányzatunk részére 2022-es évben az állami költségvetésből nagyságrendileg a 2021-es évhez hasonló összegű pénzügyi fedezetet nyújt.

Az állami támogatásra tekintettel, a szociálpolitikai szempontokat, valamint az előző év tapasztalatait figyelembe véve a lakhatási támogatást és a gyógyszertámogatást, mint rendszeres támogatási formát indokolt megtartani.

**R É S Z L E T E S I N D O K O L Á S**

**1. §-hoz**

Kimondja, hogy a lakhatási támogatást legfeljebb 2023. március 31. napjáig lehet megállapítani, valamint azt, hogy akinek a jogosultsága 2022. március 31. napján fennáll, annak új kérelem benyújtása nélkül a támogatás újabb egy évre folyósításra kerül.

**2.§-hoz**

A megszüntetés eseteinek pontosítása történik meg azzal, hogy amennyiben a támogatott jövedelmi helyzete megváltozik, és időközben a támogatásra már nem jogosult vagy indokolás nélkül kéri meg kell szüntetni az ellátást.

**3. §-hoz**

A gyógyszertámogatás lejárati idejét egy évvel meghosszabbítja.

**4. §-hoz**

A gyógyszertámogatás megszüntetésének pontosítása történik meg azzal a kiegészítéssel, hogy amennyiben a támogatott jövedelmi helyzete megváltozik, és időközben a támogatásra már nem jogosult vagy indokolás nélkül kéri meg kell szüntetni az ellátást.

**5. §-hoz**

A Rendelet hatályosságáról rendelkezik.

**Szepesi Tibor polgármester:** Bejelentette, hogy a 2. napirendi pont tárgyalásánál zárt ülést rendel el.

Tájékoztatta a jelenlévőket, hogy az Mötv. 46. § (3) bekezdése értelmében **zárt ülésen** a képviselő-testület tagjai, a nem képviselő-testület tagjai közül választott alpolgármester, jegyző, aljegyző, továbbá meghívása esetén az érintett és a szakértő vehetnek részt.

Ezért megkérte a meghívottakat és a vendégeket, hogy a zárt ülés időtartamára a tanácskozótermet szíveskedjenek elhagyni.

Az ügyben érintett személyeknek, az adott napirend tárgyalásánál a hivatal köztisztviselői szólni fognak.

Rátértek a zárt ülés napirendjének a megtárgyalására.

***– A zárt ülés anyagát külön jegyzőkönyv tartalmazza. –***

**Szepesi Tibor polgármester:** Bejelentette, hogy a zárt ülés megtárgyalásának a végére értek, a testület nyilvános ülés keretében folytatja munkáját.

Ismertette, hogy munkaterv szerint

**2022. március 31-én (csütörtökön) 15 órai kezdettel**

ülésezik a képviselő-testület.

Van-e valakinek napirendi javaslata?

Napirendi javaslat nem hangzott el.

**Szepesi Tibor polgármester:** Megköszönte a képviselő-testület tagjainak, a meghívottaknak a megjelenését, aktivitását, majd a testületi ülést bezárta.

K. m. f.

|  |  |
| --- | --- |
|  |  |
| **(: Szepesi Tibor :)** | **(: Rózsa Sándor :)** |
| polgármester  | jegyző |